ส่วนที่ 1

ข้อมูลสรุป

บริษัท เอ็ม เอฟ อี ซี จำกัด (มหาชน) มีทุนจดทะเบียน 227 ล้านบาท
และทุนที่ออกชำระแล้วจำนวน 217 ล้านบาท ปัจจุบันมีสัดส่วนผู้ถือหุ้นประกอบด้วย
ผู้ถือหุ้นสัญชาติต่างด้าวร้อยละ 0.10 ของจำนวนหุ้นทั้งหมด และผู้ถือหุ้นสัญชาติไทยร้อยละ 99.90
ของจำนวนหุ้นทั้งหมด โดยมี บริษัท โมเดอร์นฟอร์มกรุ๊ป จำกัด (มหาชน)
เป็นผู้ถือหุ้นรายใหญ่ซึ่งมีสัดส่วนการถือหุ้นคิดเป็นร้อยละ 26.76 กลุ่มผู้บริหาร และผู้ถือหุ้นรายอื่น ๆ
มีสัดส่วนการถือหุ้นคิดเป็นร้อยละ 23.24 และ 50.00 ตามลำดับ

บริษัทประกอบธุรกิจหลักในการให้คำปรึกษา พัฒนา
และวางระบบคอมพิวเตอร์และเครือข่ายงานเทคโนโลยีสารสนเทศแบบครบวงจร
สำหรับลูกค้าจากทั้งภาครัฐและเอกชน
โดยมุ่งเน้นกลุ่มลูกค้าวิสาหกิจขนาดใหญ่ซึ่งเป็นผู้นำในอุตสาหกรรมที่มีความต้องการงานบริการด้านเทคโนโลยีสารสนเทศสูง
ขอบเขตของการบริการครอบคลุมตั้งแต่การให้คำปรึกษาเพื่อแก้ปัญหาหรือตอบสนองความต้องการของลูกค้า
การพัฒนาและวางระบบคอมพิวเตอร์และเครือข่ายสารสนเทศ
ซึ่งอาจจะประกอบด้วยอุปกรณ์ฮาร์ดแวร์ ซอฟต์แวร์ อุปกรณ์ต่อพ่วงและอุปกรณ์เครือข่ายต่างๆ
การติดตั้งและทดสอบระบบ การฝึกอบรมวิธีการใช้งาน ตลอดจนการให้บริการด้านการบำรุงรักษา
โดยธุรกิจของบริษัทสามารถแบ่งออกเป็น 3 ประเภทหลัก ได้แก่

-   ธุรกิจบริการให้คำปรึกษาและพัฒนางานด้านเทคโนโลยีสารสนเทศ (IT Professional
    Services)

-   ธุรกิจพัฒนาและวางระบบ (System Integration)

-   ธุรกิจบริการด้านการบำรุงรักษา (Maintenance Service)

    บริษัทได้ดำเนินธุรกิจมากกว่า 8 ปี โดยในปี 2548
    ถือเป็นช่วงระยะเวลาของการปรับฐานเพื่อการเติบโตอย่างยั่งยืนในอนาคต
    หลังจากที่มีอัตราการเติบโตสูงขึ้นแบบก้าวกระโดดในช่วงก่อนหน้านี้
    โดยเฉพาะภายหลังเข้าระดมทุนในตลาดหลักทรัพย์ฯเมื่อปี 2546
    โดยบริษัทยังคงให้ความสำคัญกับการวางกลยุทธ์เพื่อมุ่งเน้นการเติบโตและเสริมสร้างความเข้มแข็งในการประกอบธุรกิจ
    โดยการวางระบบโครงสร้างพื้นฐานการทำงานต่าง ๆ อย่างมีประสิทธิภาพ
    ทั้งในด้านระบบการสนับสนุนการดำเนินงานภายใน การพัฒนาบุคลากร
    การเสริมสร้างฐานความรู้ภายในองค์กร
    และการสร้างสรรค์ผลิตภัณฑ์ที่เป็นทรัพย์สินทางปัญญาควบคู่ไปกับการขยายขอบเขตการประกอบธุรกิจ
    เพื่อคงความเป็นผู้นำในกลุ่มผู้ประกอบการทางด้านเทคโนโลยีสารสนเทศอย่างครบวงจรในอนาคต

    ในปี 2547 บริษัทเข้าลงทุนในธุรกิจที่เกี่ยวเนื่องกับธุรกิจของบริษัท
    ช่วยขยายขอบเขตการประกอบธุรกิจอย่างครบวงจร โดยบริษัทได้เข้าถือหุ้นในบริษัทย่อย 3
    แห่งดังนี้

1. บริษัท พรอมท์นาว จำกัด ประกอบธุรกิจให้คำปรึกษา แนะนำ อบรมเกี่ยวกับซอฟท์แวร์
และฮาร์ดแวร์

ออกแบบและวางแผนพัฒนาซอฟท์แวร์สำหรับควบคุม หรือใช้งานร่วมกับอุปกรณ์อิเล็คทรอนิคส์
และสร้างสรรค์สื่อความบันเทิงบนอุปกรณ์อิเล็คทรอนิคส์ ให้บริการเกมส์ออนไลน์บนมือถือ

2. บริษัท โฟร์บิซิเนท จำกัด ประกอบธุรกิจให้บริการรับออกแบบ ผลิต
และจำหน่ายโปรแกรมที่ใช้งานบนอินเตอร์เน็ต และขายคอมพิวเตอร์ทุกชนิด
ให้บริการพัฒนาซอฟต์แวร์และผลิตซอฟต์แวร์ที่ใช้ในการบริหารจัดการธุรกิจ

3. บริษัท แอดวานซ์ อินเทลลิเจนซ์ โมเดิร์นนิตี้ จำกัด ประกอบธุรกิจให้บริการเขียน พัฒนา
และจำหน่ายโปรแกรมคอมพิวเตอร์ ซึ่งผลิตเกมส์บนโทรศัพท์มือถือที่มีคุณภาพสูง
โดยทีมงานที่ได้รับการยอมรับในระดับสากล

และในปี 2548 มีบริษัทย่อยอีก 1บริษัท เมื่อวันที่ 1 มิถุนายน 2548
บริษัทได้เข้าลงทุนถือหุ้นสามัญในบริษัท โมเดอร์นฟอร์ม อินทิเกรชั่น เซอร์วิสเซส จำกัด “MIS”
ซึ่งประกอบธุรกิจหลักในการจัดหาและให้บริการด้านสารสนเทศ
เป็นตัวแทนจำหน่ายคอมพิวเตอร์ประเภทต่าง ๆ อุปกรณ์ต่อพ่วงและอุปกรณ์เครือข่ายอื่น ๆ
ทั้งด้านซอฟต์แวร์และฮาร์ดแวร์
ให้บริการด้านซอฟต์แวร์การวางแผนทรัพยากรทางธุรกิจขององค์กรโดยรวม (Enterprise
Resource Planning, ERP) โดยมีกลุ่มลูกค้าหลักคือ กลุ่มลูกค้าวิสาหกิจขนาดกลางและขนาดย่อม
ทั้งหน่วยงานภาครัฐและเอกชน

สำหรับผลการดำเนินงานของบริษัทและบริษัทย่อยโดยรวมปี 2548 มีรายได้รวมลดลงจากปี 2547
คิดเป็นร้อยละ 10 โดยมีรายได้จากธุรกิจให้คำปรึกษาและพัฒนางานด้านเทคโนโลยีสารสนเทศ 215
ล้านบาท เพิ่มขึ้นจากปีก่อนร้อยละ 50 จากธุรกิจพัฒนาและวางระบบ 848 ล้านบาท
ลดลงจากปีก่อนร้อยละ 22 และธุรกิจบริการด้านการบำรุงรักษา 209 ล้านบาท
เพิ่มขึ้นจากปีก่อนร้อยละ 16 ในขณะที่มีรายจ่ายในการดำเนินงานลดลงจากปี 2547
ทำให้มีกำไรรวมลดลงจากปีก่อนร้อยละ 6